b'\n_START_ARTICLE_\nPape\xc5\xbe \xc5\xa0tefan III.\n_START_SECTION_\nKar dva protipape\xc5\xbea\n_START_PARAGRAPH_\nPo smrti Pavla I.  so rimske milice postavile na pape\xc5\xa1ki prestol Konstantina II. , ki je bil laik. \xc4\x8ceprav ga kralj Pipin ni potrdil, se je obdr\xc5\xbeal pribli\xc5\xbeno eno leto. Zatem so ga dobili v roke Langobardi, ga oslepili in hudo pohabili; nato je bil kanoni\xc4\x8dno razre\xc5\xa1en pape\xc5\xa1kih \xc4\x8dasti ter poslan v samostan, kjer je tudi umrl nekaj let potem._NEWLINE_Langobardi so odstavili Konstantina II. ter postavili svojega pape\xc5\xbea. Protipape\xc5\xbe Filip, ki je bil postavljen 31. julija 768, je bil takoj ume\xc5\xa1\xc4\x8den, ne da bi prejel kakr\xc5\xa1nokoli posve\xc4\x8denje. Naslednjega dne so ga pregnali iz Rima; umrl je v nekem samostanu.\n_START_SECTION_\nMladost\n_START_PARAGRAPH_\n\xc5\xa0tefan se je rodil na Siciliji, v bizantinski pokrajini Sicilijanske Teme. _NEWLINE_\xc5\xa0tefan je bil rimski duhovnik doma s Sicilije. Ko so se zadeve s protipape\xc5\xbeema umirile, so ga lahko izvolili 7. avgusta 768. Aprila 769 je pape\xc5\xbe sklical v Rimu sinodo, na kateri je sodelovalo tudi 13 frankovskih \xc5\xa1kofov. Zavrnili so sinodalne sklepe iz Hiereie 754, ki so govorili v prid ikonoklazmu, ter izdali nove odloke glede volitev pape\xc5\xbea: za pape\xc5\xbea ne more biti izvoljen laik, izvoljeni so lahko samo kardinali, voliti smejo samo rimski duhovniki, ljudstvo pa le z odobravanjem potrdi izvolitev. _NEWLINE_\xc5\xa0tefan III. se je moral soo\xc4\x8diti tudi z novimi politi\xc4\x8dnimi nemiri na zahodu. Po Pipinovi smrti 768 sta v frankovski dr\xc5\xbeavi zavla\xc2\xacdala brata Karel Veliki in Karlman, od 771 pa je Karel sam vodil kraljestvo. Karel, \xc4\x8digar \xc5\xbeena Himiltruda je bila bolna, je sprejel ponudbo in se o\xc5\xbeenil z Deziderato, h\xc4\x8derko langobardskega kralja Deziderija. Razume se, da je pape\xc5\xbe takemu dvojno\xc5\xbeenstvu nasprotoval. _NEWLINE_Deziderij je za svojega sina Adalgisa  izprosil za \xc5\xbeeno Pipinovo h\xc4\x8derko Oislano (Gizela), ki pa je nameravano poroko prepre\xc4\x8dila z vstopom v samostan._NEWLINE_Karel se je sprl z Deziderijem in odslovil svojo langobardsko soprogo. Deziderij je sedaj prelomil prej\xc5\xa1nje obljube ter 771 z vojsko nad Rimom uveljavil svojo nadoblast in spravil pod svoj vpliv tudi pape\xc5\xbea.\n_START_SECTION_\nPokristjanjenje Karantanije\n_START_PARAGRAPH_\nV Karantaniji sta po smrti \xc5\xa1kofa Modesta 763 izbruhnila dva upora zoper pokristjanjevanje. Mo\xc4\x8dnej\xc5\xa1i je bil upor po Hotimirovi smrti 769; do leta 772, ko je Valtunk s pomo\xc4\x8djo bavarskega vojvode Tasila vzpostavil svojo oblast, ni bilo med Slovenci nobenega rednega duhovnika, pa\xc4\x8d pa so prihajali mednje misijonarji. Kr\xc5\xa1\xc4\x8danstvu so se upirali predvsem plemenski stare\xc5\xa1ine.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nPape\xc5\xbe \xc5\xa0tefan III. je umrl v Rimu dne 1. februarja 772. in je pokopan v cerkvi svetega Petra v Vatikanu._NEWLINE_V srednjem veku so \xc5\xa0tefana III. \xc4\x8dastili kot svetnika na njegovem rodnem otoku Siciliji. Med svetniki ga na\xc5\xa1tevajo razni koledarji, martirologiji, kakor tudi stari koledar svetnikov s Sicilije. Njegov praznik je 1. februarja. Me\xc5\xa1\xc4\x8dani Sirakuz so si ve\xc4\x8dkrat brezuspe\xc5\xa1no prizadevali, da bi sveti sede\xc5\xbe raz\xc5\xa1iril njegovo \xc4\x8de\xc5\xa1\xc4\x8denje na celotno Cerkev.'